STARK เด้งบอร์ดยกชุด! “ชนินทร์” ปิ๋ว “วนรัชต์” ขึ้นเสียบ ส่อล่มส่งงบ 21 เม.ย.นี้
STARK แจ้ง “ชนินทร์ เย็นสุดใจ” และคณะบอร์ดยื่นลาออก พร้อมแต่งตั้ง “วนรัชต์ ตั้งคารวคุณ” นั่งเก้าอี้รักษาการซีอีโอ จับตาเดดไลน์ 21 เม.ย.66 ส่งงบปี 65 ทันหรือไม่? 
STARK แจ้ง “ชนินทร์ เย็นสุดใจ” และคณะบอร์ดยื่นลาออก พร้อมแต่งตั้ง “วนรัชต์ ตั้งคารวคุณ” นั่งเก้าอี้รักษาการซีอีโอ จับตาเดดไลน์ 21 เม.ย.66 ส่งงบปี 65 ทันหรือไม่?
19 เม.ย. 2566

บริษัท สตาร์ค คอร์เปอเรชั่น จำกัด(มหาชน) หรือ STARK แจ้งตลาดหลักทรัพย์ฯ ว่า เมื่อวันที่ 18 เม.ย.2566 และ 19 เม.ย. 2566 บริษัทได้รับหนังสือแจ้งความประสงค์ขอลาออกจากตำแหน่งกรรมการและกรรมการชุดย่อยของบริษัท จากกรรมการทั้งสิ้น 7 คน เนื่องจากติดภารกิจส่วนตัว จึงไม่สามารถปฏิบัติหน้าที่กรรมการของบริษัทได้อย่างเต็มความสามารถ ได้แก่  1. นายชนินทร์ เย็นสุดใจ ประธานกรรมการบริษัท 2. นายศรัทธา จันทรเศรษฐเลิศ กรรมการ  3. นายกุศล สังขนันท์ กรรมการอิสระ / กรรมการตรวจสอบ / ประธานกรรมการสรรหาและพิจารณาค่าตอบแทน 4. นายประกรณ์ เมฆจำเริญ กรรมการผู้จัดการใหญ่ / กรรมการ 5. นายนิรุทธ เจียกวธัญญ กรรมการ 6. นายทรงภพ พลจันทร กรรมการอิสระ / ประธานกรรมการตรวจสอบ และ 7. นายนิติ จึงนิจนิรันดร์ กรรมการอิสระ / กรรมการตรวจสอบ / กรรมการสรรหาและพิจารณาค่าตอบแทน
ดังนั้นที่ประชุมคณะกรรมการบริษัทจึงมีมติแต่งตั้งกรรมการเข้าใหม่แทนกรรมการที่ลาออก 5 ท่าน ดังนี้   1. พันตำรวจโทปกรณ์ สุชีวกุล ประธานกรรมการบริษัท / กรรมการอิสระ 2.นายวนรัชต์ ตั้งคารวคุณ กรรมการ / กรรมการสรรหาและพิจารณาค่าตอบแทน 3. นายอภิชาติ ตั้งเอกจิต กรรมการ / กรรมการสรรหา และพิจารณาค่าตอบแทน  4. นายเสนธิป ศรีไพพรรณ กรรมการอิสระ / กรรมการตรวจสอบ / ประธานกรรมการสรรหาและพิจารณาค่าตอบแทน  5. นายสุวัฒน์ เชวงโชติ กรรมการอิสระ / กรรมการตรวจสอบ และ 6. นายนพดล ธีระบุตรวงศ์กุล กรรมการอิสระ / ประธานกรรมการตรวจสอบ

นอกจากนี้อนุมัติการเปลี่ยนแปลงกรรมการผู้มีอำนาจลงลายมือชื่อผูกพันบริษัท ดังนี้
ชุดเดิม (1) นายวนรัชต์ ตั้งคารวคุณ หรือ นายชนินทร์ เย็นสุดใจ หรือ นายชินวัฒน์ อัศวโภคี สองในสามคนลงลายมือชื่อร่วมกันและประทับตราสำคัญของบริษัท หรือ (2) นายวนรัชต์ ตั้งคารวคุณ หรือนายชนินทร์ เย็นสุดใจ หรือ นายชินวัฒน์ อัศวโภคีคนใดคนหนึ่งลงลายมือชื่อร่วมกับนายประกรณ์ เมฆจำเริญ หรือ นายนิรุทธ เจียกวธัญญูหรือ นายศรัทธา จันทรเศรษฐเลิศ รวมเป็นสองคนและประทับตราสำคัญของบริษัท
ชุดใหม่ นายวนรัชต์ ตั้งคารวคุณ และ นายอภิชาติ ตั้งเอกจิต ลงลายมือชื่อร่วมกัน และประทับตราสำคัญ ของบริษัท
พร้อมทั้งแต่งตั้งนายวนรัชต์ ตั้งคารวคุณ เข้าดำรงตำแหน่งรักษาการประธานเจ้าหน้าที่บริหารของบริษัท แทนนายวรุณ อัตถากร โดยให้มีผลตั้งแต่วันที่ 18เมษายน 2566 เป็นต้นไป
แต่งตั้งนายอภิชาติ ตั้งเอกจิต เข้าดำรงตำแหน่งประธานเจ้าหน้าที่บริหารฝ่ายการเงินของบริษัท แทนนายกิตติพัฒน์ อินทรเกษตร โดยให้มีผลตั้งแต่วันที่ 18เมษายน 2566 เป็นต้นไป
ยกเลิกตำแหน่งกรรมการผู้จัดการใหญ่ เพื่อเพิ่มประสิทธิภาพในบริหารจัดการบริษัท และเพื่อลดความซับซ้อนในโครงสร้างของทีมบริหารของบริษัท
แต่งตั้งนายวิฑูร สุริยารังสรรค์ เข้าดำรงตำแหน่งผู้ควบคุมดูแลการทำบัญชีของบริษัท แทนนายศรัทธา จันทรเศรษฐเลิศ โดยให้มีผลตั้งแต่วันที่ 18เมษายน 2566 เป็นต้นไป
แต่งตั้งนายอภิชาติ ตั้งเอกจิต เข้าดำรงตำแหน่งรักษาการเลขานุการของบริษัท แทนนางสาวพาณิภัค  วงษ์เสาวศุภ รักษาการเลขานุการบริษัท โดยให้มีผลตั้งแต่วันที่ 18 เมษายน 2566 เป็นต้นไป
อย่างไรก็ตามเป็นน่าจับตาว่า STARK จะสามารถนำส่งงบการเงินรวมและงบการเงินเฉพาะกิจการ สำหรับปี 2565 สิ้นสุดวันที่ 31 ธ.ค. 2565 ได้ภายในวันที่ 21 เม.ย.2566 หลังจากที่บริษัทขอเลื่อนหรือไม่